
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu zahtjeva FINANCIJSKE AGENCIJE, Zagreb, Ulica grada Vukovara 70, za provedbu skraćenog stečajnog postupka nad dužnikom PAVIČIĆ GRUPA d.o.o., Zagreb,Viktora Kovačića 3, OIB 97812663016, dana 6. lipnja 2016. godine 

r i j e š i o    j e

1. Obustavlja se skraćeni stečajni postupak nad dužnikom PAVIČIĆ GRUPA d.o.o., Zagreb,Viktora Kovačića 3, OIB 97812663016.

2. Postupak će se nastaviti primjenom općih odredbi Stečajnog zakona.

Obrazloženje

Financijska agencija podnijela je sudu dana 30. listopada 2015. godine, a temeljem odredbe članka 429. stavka 1. Stečajnog zakona (Narodne novine broj 71/15, dalje u tekstu: SZ-a) zahtjev za provedbu skraćenog stečajnog postupka nad dužnikom PAVIČIĆ GRUPA d.o.o., Zagreb,Viktora Kovačića 3, OIB 97812663016. 

Prema odredbi članka 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka, te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje; odredbom stavka 2. istog članka propisano je da u slučaju iz  stavka 1. toga članka sud će po službenoj dužnosti donijeti rješenje o otvaranju i zaključenju skraćenog stečajnog postupka. Odredbe čl. 132. i čl. 133. te čl. 286. - 292. SZ-a primijenit će se na odgovarajući način.

Nadalje odredbom čl. 433. SZ-a propisano je da, ako nisu ispunjene pretpostavke za istodobno otvaranje i zaključenje skraćenog stečajnog postupka u smislu odredbe čl. 431.  toga Zakona, sud će obustaviti skraćeni stečajni postupak i odgovarajućom primjenom općih odredbi stečajnog postupka donijeti rješenje o pokretanju prethodnog postupka, odnosno otvaranju stečajnog postupka.

Oglasom od 13. siječnja 2016. godine, objavljenim na e-Oglasnoj ploči suda dana 13. siječnja 2016. godine, sud je pozvao vjerovnike dužnika da najkasnije u roku od 45 dana od dana objave oglasa predlože otvaranje stečajnog postupka te po pozivu suda predujme sredstva za namirenje troškova postupka. Ujedno je zaključkom od 13. siječnja 2016. godine sud pozvao zakonskog zastupnika dužnika da dostavi sudu u roku od 15 dana javnobilježnički ovjerovljen popis imovine i obveza na propisanom obrascu. 

Vjerovnik Republika Hrvatska, Ministarstvo financija, Porezna Uprava, Područni ured Zagreb je u otvorenom roku dana 19. veljače 2016. godine podnijela prijedlog za otvaranje stečajnog postupka nad dužnikom, navodeći da prema istome ima tražbinu u iznosu od 233.769,20 kn, te da kod dužnika postoji stečajni razlog nesposobnosti za plaćanja, budući je račun dužnika u neprekidnoj blokadi 2276 dana. Podneskom od 19. veljače 2016. godine isti vjerovnik izvijestio je sud da dužnik ima kratkotrajnu imovinu u ukupnom iznosu od 161.497,00 kn, a kako proizlazi iz Godišnjeg financijskog izvještaja za velike, srednje i male poduzetnike – bilanca (stanje na dan 31. prosinca 2013. godine). 

Iz prokaznog popisa imovine na listu 24 do 33 spisa, koji je podnio zakonski zastupnik dužnika, proizlazi da dužnik nema imovine.

Republika Hrvatska je sukladno čl. 114. st. 3. SZ-a oslobođena predujmljivanja iznosa od 1.000,00 kn u Fond za namirenje troškova stečajnog postupka, te dodatnog iznosa koji ne može biti više od 20.000,00 kn u smislu st. 1. navedenog članka.

Slijedom iznesenog, a temeljem odredbe čl. 433. SZ-a riješeno je kao u izreci.

U Karlovcu, 6. lipnja 2016. godine
                                   
                                                                                                                                                                                                                                  Sudac: 
                                                                                                                Goranka Boljkovac, v.r.
Pouka o pravnom lijeku:
Protiv ovog rješenja dopuštena je žalba	Za točnost otpravka-
Visokom trgovačkom sudu RH, u roku od 8 dana,	 ovlašteni službenik:
koja se podnosi u 3 primjerka putem ovog suda.	 Renata Klokočki

